
Informācija medijiem
2026. gada 13. oktobrī 


Skolēnu rudens brīvlaikā Latvijas Nacionālais vēstures muzejs aicina apmeklēt Rīgas pili, Dauderus un Tautas frontes muzeju


Skolēnu rudens brīvdienu nedēļā Latvijas Nacionālais vēstures muzejs (LNVM) aicina skolēnus un skolotājus papildināt vai atjaunināt zināšanas Latvijas vēsturē, gūt jaunu pieredzi vēstures izzināšanā. Vērtīgai un patīkamai laika pavadīšanai muzejs no 20. līdz 23. oktobrim sagatavojis īpašu piedāvājumu dažāda vecuma interesentiem un skolotājiem gan Rīgas pilī, gan Tautas frontes muzejā, gan Dauderos. 

LNVM Rīgas pilī (Pils laukumā 3, ieeja no Daugavas gātes) bērnu un skolēnu auditorijai iekārtotajā nodarbību telpā “Izziņas bēniņi” Latvijas vēsture skatāma un atklājama interaktīvā ekspozīcijā. Tur var pētīt, klausīties audioierakstus, skatīties video, darboties ar vēsturisko priekšmetu kopijām vai salikt no klučiem Rīgas pils būvi, uzspēlēt galda spēles. 

Tāpat muzejā Rīgas pilī ir skatāmas divas jaunas, modernas, tikai šogad atklātas ekspozīcijas – Latvijas vēstures ekspozīcija “Straumējot laiku” un “Livonijas pilis” - par dzīvi viduslaiku pilīs Livonijā. Ekspozīcijas var nākt iepazīt klātienē, kā arī klausoties audiogidu - tas pieejams jebkurā laikā un vietā ar interneta pieslēgumu (app.lnvm.lv).

LNVM Tautas frontes nodaļā (Vecpilsētas ielā 13/15) aplūkojama ekspozīcija “Atmoda–LTF–neatkarība”, kas veltīta vienam no visspilgtākajiem posmiem Latvijas vēsturē – Trešajai atmodai – un Latvijas Tautas frontes lomai Latvijas neatkarības atjaunošanā. Savukārt vairāk nekā 120 gadu vecais  Dauderu nams (Zāģeru ielā 7), pievilcīgs greznās arhitektūras un unikālo iekštelpu dēļ, ir arī  apkaimes vēstures un Latvijas vēstures spoguļotājs savā ekspozīcijā.

Skolotājiem 23. oktobrī visās trīs muzeja darbības vietās – Rīgas pilī, Dauderos un Tautas frontes muzejā – ieeja būs bez maksas. Muzejā Rīgas pilī skolotāji arī varēs piedalīties gida vadītās ekskursijās: 11.00 ekspozīcijā “Livonijas pilis”, 12.00 “Straumējot laiku”. 


MUZEJA GIDU VADĪTĀS NODARBĪBAS SKOLĒNIEM

RĪGAS PILĪ
20. oktobrī 12.00 nodarbība “Iepazīsti Rīgas pili!”. 
Tās laikā skolēni iepazīs atjaunotās muzeja telpas Rīgas pilī, tai skaitā autentiskās 16. gadsimta zāles, arhitektūras un mākslas elementus apdares elementus, mācīsies ieraudzīt dažādu laikmetu liecības, izprast un novērtēt arhitektu un restauratoru darbu, uzzinās ko vairāk par pašu pili un tās iemītniekiem dažādos vēstures periodos, tai skaitā mūsdienās. Caur Rīgas pils vēsturi skolēni gūs  priekšstatu arī par svarīgākajiem Latvijas vēstures notikumiem. 
Nodarbība galvenokārt paredzēta 1.-6. klašu skolēniem, bet tās saturs ir saistošs arī vecāko klašu skolēniem. 

21. oktobrī 12.00 nodarbība “Laikmetu koferis”.
Tā notiks muzeja nodarbību telpā “Izziņas bēniņi”, kas īpaši bērniem un skolēniem izveidota agrākajos pils bēniņos. Laikmetu liecības tur izvietotas septiņos izpētes skapjos, savukārt darbošanās notiek ar “laikmetu koferi”, kurā ir dažādu laikmetu liecības – priekšmeti, kas nevis atrodas vitrīnās aiz stikla, bet gan ir paņemami rokās, taustāmi un pētāmi. Nodarbībā tiek aptverta visa Latvijas vēture no akmens laikmeta līdz mūsdienām. Šāda veida izziņa bērnus un jauniešus aizrauj, ļauj iedzīvoties vēsturē kā tagadnē. 
Nodarbība galvenokārt paredzēta 1.-6. klašu skolēniem, bet tās saturs ir saistošs arī vecāko klašu skolēniem.

22. oktobrī 12.00 nodarbība “Dzīve Livonijas pilīs”.
Nodarbībā notiks autentiskā viduslaiku vidē – 16. gadsimta Rīgas pils velvju pagrabos, kur iekārtota ekspozīcija “Livonijas pilis”. Skolēni kopā ar muzejpedagogu iepazīs un pētīs unikālus eksponātus – viduslaiku ieročus un bruņas, sadzīves un greznuma priekšmetus, zīmējumus, amatnieku darinājumus, kas stāsta par cilvēku dzīvi Livonijas laika pilīs. Nodarbības dalībnieki varēs arī iejusties Livonijas laika tēlos un tajos izspēlēties. 
Nodarbība galvenokārt paredzēta 1.-6. klašu skolēniem, bet tās saturs ir saistošs arī vecāko klašu skolēniem.

TAUTAS FRONTES MUZEJĀ
22. oktobrī 12.00 nodarbība “Ceļojums Tautas frontes muzejā”. 
Tās dalībniekiem tiks stāstīts par Trešās Atmodas un Latvijas Tautas frontes nozīmi Latvijas vēsturē, savukārt nodarbības turpinājumā varēs līdzdarboties gan fotoorientēšanās uzdevumos, gan izpausties radoši, gan izpildīt vieglu testu par iepriekš uzzināto. 
Nodarbība galvenokārt paredzēta 1.-6. klašu skolēniem, bet tās saturs ir saistošs arī vecāko klašu skolēniem. Dalība – bezmaksas. 

23. oktobrī 12.00 ekskursija LTF muzeja ekspozīcijā “Atmoda–LTF–neatkarība”.
Ekskursijā tiek izsekots Latvijas tautas neatkarības centieniem 20. gadsimta 80.-90. gados un tās dzinējspēkam – Latvijas Tautas frontei. Dažāda vecuma skolēniem. Dalība – bezmaksas.

DAUDEROS
22. oktobrī 12.00 nodarbība “Izzini Dauderu nama un Latvijas vēsturi”.
Tās laikā skolēni iepazīst 19.–20. gadsimta svarīgākos pagriezienus Latvijas vēsturē caur Dauderu nama vēsturi un uzzina, kādas izmaiņas Dauderos ienesis tas vai cits vēstures posms.
Nodarbība galvenokārt paredzēta 1.-6. klašu skolēniem, bet tās saturs ir saistošs arī vecāko klašu skolēniem.

Skolēni ir viena no nozīmīgākajām Latvijas Nacionālā vēstures muzeja auditorijām. Jaunās paaudzes izglītošana ir ieguldījums ne vien Latvijas nākotnē, bet arī šodienas sabiedrības informētībā un noturībā. Ņemot vērā mācību programmu saturu, muzejs izstrādājis muzejpedagoģiskās nodarbības un ekskursijas par dažādām Latvijas vēstures tēmām. Ar tām muzejs piedalās arī Latvijas Skolas somas programmā. Savukārt muzeja ceļojošās izstādes iespējams rezervēt izstādīšanai skolās, bibliotēkās un citās kultūrvietās.


Kontaktpersonas:
Astrīda Burbicka
LNVM Rīgas pilī 
Izglītības un publisko norišu departamenta vadītāja
tel. 67221357, 26341556
e-pasts: astrida.burbicka@lnvm.gov.lv
Anna Zeibārte
LNVM Tautas frontes muzeja nodaļas vadītāja
tel. 67224502, 20260774, 
e-pasts: anna.zeibarte@lnvm.gov.lv

Viola Ozoliņa
LNVM Dauderu nodaļas vadītāja
tel. 67392229, 29452180
e-pasts: viola.ozolina@lnvm.gov.lv


LATVIJAS NACIONĀLAIS VĒSTURES MUZEJS (LNVM)
ir trešais vecākais muzejs Latvijā un vienīgais Latvijas vēstures muzejs pasaulē. LNVM ir kļuvis par lielāko latviešu tautas muzejisko vērtību krātuvi – tā kolekcijās ir vairāk nekā miljons priekšmetu: arheoloģiskajos izrakumos iegūtas senlietas, rotu un monētu depozīti, tautastērpi, tradicionālie darbarīki, tautas lietišķās mākslas darinājumi, sadzīves priekšmeti, fotogrāfijas, dokumenti, kartes, gravīras, gleznas un citas Latvijas vēstures liecības.
Muzeja misija ir Latvijas valsts un tautas interesēs vākt, saglabāt, pētīt un popularizēt Latvijas un pasaules garīgās un materiālās kultūras liecības no vissenākajiem laikiem līdz mūsdienām, kam ir arheoloģijas, etnogrāfijas, numismātikas, vēstures vai mākslas vēstures nozīme.
Muzeja kolekciju pirmsākumi datējami ar 1869. gadā nodibināto Rīgas Latviešu biedrības Zinību komisiju un tās sākto etnogrāfisko vērtību vākšanu, kas rezultējās Latviešu muzejā. 1920. gada februārī to pārņēma jaunā Latvijas valsts, lai turpinātu attīstīt kā nacionāla mēroga kultūras un atmiņas institūciju ar nosaukumu Latvijas Etnogrāfiskais muzejs, ko 1924. gadā pārdēvēja par Valsts Vēsturisko muzeju.
Kopš 1920. gada muzejs atradies Rīgas pilī, izņemot laikposmu no 2013. līdz 2024. gadam, kad tika renovētas pils telpas. Muzejs atgriezies Rīgas pilī, bet tā krājums, administrācija un speciālisti izvietoti Muzeju krātuvē Pulka ielā 8.
Latvijas Nacionālais vēstures muzejs ir nozīmīgs pētnieciskais centrs un aktīvs Latvijas vēstures un kultūras popularizētājs. Muzeju raksturo liela krājuma, pētniecības tēmu, izstāžu un izglītības programmu daudzveidība – tas veic pētniecisko darbu, organizē konferences un seminārus, veido ceļojošās izstādes, sadarbojas ar Latvijas skolām, iestādēm, izdod rakstu krājumus un citas publikācijas.
Latvijas Nacionālā vēstures muzeja nodaļas ir Dauderi un Tautas frontes muzejs.

